ጨፌው በህግና በህዝብ የተሰጠውን ኃላፊነት እየተወጣ መሆኑን ገለጸ
የኦሮሚያ ክልል ምክር ቤት (ጨፌ) በህግና በህዝብ የተሰጠውን ኃላፊነት እየተወጣ መሆኑን የምክር ቤቱ አፈ ጉባዔ አቶ እሸቱ ደሴ ተናገሩ፡፡ጨፌው 5ኛ የሥራ ዘመን፣ 3ኛ ዓመት፣ 7ኛ መደበኛ ጉባዔ እያካሄደ ነው፡፡አፈ ጉባዔው በዚሁ ጊዜ  እንዳሉት፤ ምክር ቤቱ አስፈፃሚው አካል የተመደበለትን በጀት በአግባቡ ያለብክነት ሥራ ላይ ማዋሉን ትኩረት ሰጥቶ ይከታተላል።ስራ አስፈጻሚው አካል በዕቅድ መሠረት እየፈጸመ ስለመሆኑና ገቢ አመንጪ ተቋም የሚጠበቅበትን እያከናወነ ስለመሆኑም ጨፌው ክትትል እያደረገ በህግና በህዝብ የተሰጠውን ኃላፊነት በመወጣት ላይ ስለመሆኑ ጠቁመዋል።የወረዳና ከተሞች ምክር ቤቶችም የተሰጣቸውን ተልዕኮ በብቃት እንዲወጡ ጨፌው እያደረገ ያለውን ክትትልና ድጋፍ  አጠናክሮ እንደሚቀጥል ተናግረዋል፡፡'በጨፌው የወጡ ህጎች ለመንግስት አካላትና ለህዝቡ ተደራሽ እንዲሆኑም ጨፌው በጥናት ተደግፎ የጀመራቸው እርምጃዎች አበረታች ናቸው' ብለዋል፡፡'ይሁንና በክልላችንም ሆነ በአገራችን  እየታዩ ያሉት የፖለቲካ ለወጥ እንቅስቃስዎች በኢኮኖሚው ካልታገዘ እና በድህነት ውስጥ ያለውን የህዝባችን ህይወት መለወጥ ካልቻለ የለውጡን ቀጣይነት መቀልበሱ ስለማይቀር ምክር ቤቱ በአስፈፃሚው አካላት ላይ የሚያደርጋቸውን የክትትልና ግምገማ ሥራዎችን አጠናክሮ ይቀጥላል' ብለዋል፡፡አፈ ጉባዔው በክልሉ ህዝብ ያማረሩ የመልካም አስተዳደርና የፍትህ አሰጣጥ ችግሮች እንዲሁም የልማት ፕሮጀክቶች መጓተት ምክር ቤቱ በትኩረት የሚመለከታቸውና የሚከታተላቸው ጉዳዮች እንደሆኑ አመልክተዋል።በአሁኑ ጊዜ በተገኘው አገራዊ  መረጋጋት ሁሉም የምክር ቤቱ አባላትና አስፈፃሚው አካል የሕዝብን ተጠቃሚነት ለማረጋገጥ ተግተው መሥራት እንዳለባቸው አፈ ጉባዔው አሳስበዋል፡፡ጊዜው ለህዝብ ጥያቄ 'በጊዜ የለንም መንፈስ' ተግቶ መሥራትን የሚጠይቅ በመሆኑ ሁሉም አካል የሚጠበቅበትን ኃላፊነት መወጣት እንዳለበት አስገንዝበዋል።ጨፌው ከሰዓት በኋላ ውሎው በአባላቱ  ለተነሱት ጥያቄዎች በአስፈፃሚው አካላት  እና በክልሉ ፕሬዚዳንት ለማ መገርሳ አማካኝነት ምላሸ እንደሚሰጥና ወሳኔዎችንም እንደሚሳልፍ ይጠበቃል፡፡ጉባኤው  በነገው  ዕለት ሲቀጥል ኦሮሚያ ብሮድካስቲንግ ኔትዎርክ የመመስረቻ አዋጅን ጨምሮ ሌሎች አዋጆችና ሹመቶችን እንደሚያፀድቅ ይጠበቃል፡፡(ኢዜአ)